Vila-seca adequa l'espai per gaudir de les millors curses de cavalls de Catalunya\nDivendres, 17 Gener 2020 09:48\nEnguany hi haurà novetats, com la instal·lació d'aquesta tarima per millorar la presa de les imatges d'unes curses de cavalls que s'han convertit en una cita imprescindible en el calendari de TAC12.\nVila-seca guanya 21 trens diaris amb la nova variant ferroviària\nDivendres, 10 Gener 2020 13:53\nDes del municipi sortiran 27 combois fins a Barcelona, 10 més que ara; i en sentit invers es passen de 18 a 29 serveis.\nLa Pineda destrueix el pessebre més vist del Nadal\nDivendres, 10 Gener 2020 11:04\nEns ha acompanyat durant tot el Nadal i, des d'avui, ja és història. Aquest matí s'ha eliminat el Pessebre de Sorra de La Pineda. Una sola màquina l'ha desfet en tres minuts per acabar amb una…\nVila-seca dona feina a 9 persones aturades majors de 45 anys\nDijous, 09 Gener 2020 11:32\nEls nous empleats municipals treballaran entre 6 i 12 mesos i ja es troben realitzant tasques de manteniment i conservació d’equipaments, espais públics i zones verdes del municipi.\nEl CH Vila-seca, optimista abans de començar la segona lligueta de la Nacional Catalana\nDijous, 09 Gener 2020 05:54\nEls de Ricard Notario formaran part, per tercer any seguit, del grup per la permanència. Una fase en què els 4 millors accediran a la fase d'ascens i els 4 pitjors competiran per evitar el descens.\nVila-seca habilita una web per a la venda d'entrades de la Festa Major de Sant Antoni\nDimecres, 08 Gener 2020 11:26\nLa música, els actes tradicionals i també l'esport seran fidels a la Festa Major de Sant Antoni a Vila-seca, que comença el 16 de gener. L'esdeveniment estrella serà el Cós de Sant Antoni, les curses de…\nAixí van fer front Salou i Vila-seca a l'avaria d'aigua del CAT\nDimarts, 07 Gener 2020 16:53\nLa resolució va arribar abans d'extingir reserves, posant a prova així tots els sistemes previstos en cas d'avaria del CAT. Tot i així, des del territori reclamen que es busquin altres recursos d'urgència.\nMés de 150 jugadors participen al 3x3 d'hoquei de Vila-seca\nDiumenge, 05 Gener 2020 17:29\nEquips de dos jugadors i un porter en una pista reduïda; així el Pavelló d'Esports de Vila-seca va acollir la segona edició del 3x3 d'hoquei patins del club.\nNormalitat malgrat els dubtes dels conductors en el primer dia laborable d'Ap-7 gratuïta al tram sud\nDijous, 02 Gener 2020 12:36\nDes de la plataforma 'Ap-7 gratuïta ja' celebren la mesura però seguiran atents fins l'alliberament de la resta del tram, i sobretot, al manteniment que a partir d'ara ha de fer l'Estat del tram gratuït de…\nEls Pastorets de Vila-seca aposten un any més per rejovenir els protagonistes\nDimarts, 31 Desembre 2019 17:00\nUna quarantena d'actors i actrius, la majoria infants i adolescents, van pujar damunt l'escenari del Teatre el Centru de Vila-seca per participar en l'obra. Destaca, però, la gran varietat d'edat dins l'elenc, el més petit en…\nEl circ, eix temàtic del Parc de Nadal Infantil de Vila-seca\nDimarts, 31 Desembre 2019 16:53\nLes bicis boges que amb cada pedalada la bicicleta reacciona d'una manera diferent o el trenet de la bruixa van ser les principals novetats del Parc de Nadal infantil de Vila-seca.\nLa platja de la Pineda acomiada el 2019 amb l'últim bany de l'any\nDimarts, 31 Desembre 2019 13:47\nL'últim bany de l'any és una tradició valenta, no tothom s'hi atreveix. Tot i així, asseguren els més agosarats que l'aigua no està freda. Això sí, pocs minuts han durat dins l'aigua la majoria de banyistes.\nLa Coral Nova Unió i l’Orquestra Händel protagonitzen el concert de Sant Esteve a Vila-seca\nDijous, 26 Desembre 2019 20:42\nLa coral Nova Unió de Vila-seca ha estat un dels principals protagonistes del concert de Sant Esteve a l'Auditori Josep Carreras de Vila-seca. Dirigida per David Molina i acompanyada al piano per Marc Torres hi va…\nObert el trànsit de l'avinguda Ramon d'Olzina de Vila-seca\nDimarts, 24 Desembre 2019 12:17\nLa passarel·la que estaven construint sota el pont de l'antiga N-340 ja està quasi acabada. Unes obres de millora de l'accessibilitat per a les persones que permet creuar a peu per sota el pont.\nVila-seca adjudica el projecte de rehabilitació del Celler Noucentista\nDilluns, 23 Desembre 2019 12:42\nS'invertiran uns 5 milions d'euros per convertir l'edifici en un equipament cultural amb diversos espais per acollir actes. Les obres s'executaran durant el 2020.\nEl torró més llarg de Catalunya dona el tret de sortida de les festes nadalenques a Vila-seca\nDilluns, 23 Desembre 2019 10:38\nEnguany el dolç nadalenc ha mesurat 2020 centímetres coincidint així amb l'any que començarem en pocs dies. Una iniciativa que ja s’ha convertit en tradició i que divendres va aplegar centenars de persones a la plaça…


Normativa sobre l’equipament de les àrees de joc i superfícies – el nou safareig\nPublicat el 15 Abril, 2017 3 Mai, 2019 per El Safareig\nQuan volem articular els patis de les escoles de forma diferent al patró habitual, hem de tenir en compte que són àrees de joc infantil i que es regeixen per la mateixa normativa vigent per als espais públics on juguen els infants dels nostres pobles i ciutats.\nLa documentació de referència per a tota la Unió Europea es troba recollida principalment en la Norma UNE-EN 1176 que es desglosa en diferents capítols. Ens interessa especialment el primer, UNE-EN 1176-1, on trobem els requisits generals de seguretat per a l’equipament de les àrees de joc i superfícies que tracta sobre la majoria d’aspectes que hem de tenir en compte per a les propostes relacionades amb el disseny general de l’espai i els materials. La resta de capítols es dediquen cada un a un element del mobiliari exterior: gronxadors, tirolines, etc.\nÉs una bona normativa molt ben pensada i elaborada que ens ajuda a acompanyar el sentit comú amb propostes senzilles evitant sempre qualsevol perill.\nEn la seva introducció exposa literalment:\nAsumir riscos és una característica esencial del joc en tots els entorns en els que els infants passen un temps jugant. El joc pretén oferir als infants la possibilitat de trobar uns riscos acceptables com a part d’un entorn d’aprenentatge estimulant, desafiant i controlat. El joc s’hauria de dirigir a la gestió de l’equilibri entre la necessitat d’oferir uns riscos i la necessitat de mantenir els infants lluny de danys seriosos.\nLa podeu consultar en aquests dos documents:\nSi voleu més informació sobre aquesta temàtica, també trobareu en aquest bloc:\nLa homologació dels materials i les construccions\nDocumentació diversa recollida amb la col·laboració de persones i professionals\nClicant sobre aquesta portada podreu accedir al text íntegre de la Normativa Europea UNE-EN 1176-1 sobre els requisits generals de seguretat en l’equipament de les àrees de joc i superfícies.\nPosted in Àmbit normatiu, Començar a actuar, Homologació, RiscEtiquetat Homologació, normatives homologació\n3 thoughts on “Normativa sobre l’equipament de les àrees de joc i superfícies”\nRetroenllaç: Transformar el pati escolar: 3 eixos per a reflexionar - Practica Reflexiva\nRetroenllaç: Transformar el patio escolar: 3 ejes para reflexionar - Práctica Reflexiva


LA CUP DECLINA COBRAR PEL PLE EXTRAORDINARI D’AGOST | Candidatura d'Unitat Popular\nL’equip de govern ha convocat per avui divendres 31 d’agost un ple extraordinari per abordar tres punts a l’ordre del dia que costarà més de 4.000 euros.\nLa Candidatura d’Unitat Popular Sant Joan-Palamós denuncia un cop més que es convoquin plens extraordinaris el mes d’agost per abordar temes no urgents. I és que cada vegada que l’oposició és convocada per un ple extraordinari, tingui la durada que tingui, cada regidor cobra 523,02 euros.\nÉs per aquest motiu que la CUP ha declinat cobrar aquests diners i que convida als altres regidors fer el mateix. Segons el regidor Joan Bohigas, “sabem que la CUP és l’únic partit del consistori que entén la política com una forma més d’activisme i no com una manera de viure. Per una vegada, convidem als regidors i regidores de l’oposició a no acceptar els diners d’aquest ple extraordinari”. Tal i com consta en el codi ètic de la CUP, el regidor no cobra cap remuneració per la seva tasca a l’Ajuntament. Cal recordar que aquesta organització política ja va demanar en el primer ple d’aquesta legislatura la reducció a la meitat de les percepcions econòmiques dels polítics locals (tant les que es cobren per assistència al ple com a les comissions informatives), petició que va ser rebutjada per tots els regidors de tots els partits polítics representats a l’Ajuntament de Palamós.\nPer l’esquerra independentista, que es celebri un ple extraordinari i això impliqui més de 4.000 euros pels palamosins i palamosines és vergonyant. Amb aquests diners (i segons publicava el mateix Ajuntament en els pressupostos participats de l’any passat) es podria pagar l’accés pels cotxets a la plaça Mossèn Gummersind i posar dues porteries de futbol, o bé aparcaments de bicicleta, així com posar cartelleres per tot el poble per a les entitats i associacions de Sant Joan i Palamós o altres despeses de caràcter social que no es proposaven en el procés de participació i que pels cupaires serien tan o més necessàries.\nÉs per aquest motiu que la CUP Sant Joan-Palamós critica la professionalització de la política i insisteix en la necessària i urgent alternativa política que prioritzi polítiques reals pel poble i s’allunyi de dinàmiques on el benefici econòmic personal sigui el leitmotiv.\nPalamós, 30 d’agost de 2018


Cayetana Álvarez de Toledo enfonsa el PP - El Temps\nCayetana Álvarez de Toledo enfonsa el PP\nLa formació popular recull el seu pitjor resultat de la història a Catalunya en una nit on només quatre fidels s'han acostat fins a la seu electoral\nPer David García Mateu\n| David García\nTocat i enfonsat. L'hotel Eurostars Grand Marina del World Trade Center de Barcelona ha sigut testimoni privilegiat del naufragi del PP Català. De poc ha servit als populars l'efecte de la marquesa de Casa Fuerte, Cayetana Álvarez de Toledo. Només la seva figura farà via des del Principat cap a la capital del regne. En total, la tropa catalana s'ha deixat pel camí fins a cinc diputats en només tres anys. De recollir el 13,4% de les paperetes l'any 2016, a comptabilitzar-ne només el 4,8% aquest 28-A. El pitjor resultat de la seva història.\nSi bé als tanatoris acostumen a apropar-se amics i familiars, a la sala de vetlla del PP Català només s'hi han deixat veure una trentena de periodistes de crònica negra. Ni afiliats, ni simpatitzants s'han acostat a la nit electoral ubicada al Port de Barcelona. Bé, mentida: només dos desorientats militants de Cerdanyola del Vallès s'han deixat caure cap a les 22 hores i una mica més tard un parell de fidels més. Els únics. La resta, a casa. Resultava fàcil ensumar-s'ho: mentre que les primeres enquestes ja feien preveure que no hi hauria ni festa ni canapès, amb l'escrutini fins i tot la grafia de la rojigualda ha semblat arreplegar-se. Només el discurs d'Álvarez de Toledo l'ha tornat a insuflar quan ha parlat del pacte del '78.\nAmb lectura d'obituari, Álvarez de Toledo ha prescindit entrar a valorar les xifres de la històrica participació. Per ser precisos, les intervencions a la seu del PP han arribat tres hores després que ho fessin la resta de partits, els quals no han dubtat a felicitar a la població per la xifra assolida a Catalunya (el 77,6%). En aquest sentit, de Toledo ha sigut contundent d'entrada: "No ha sigut un bon resultat pel PP, per no dir amb tota claredat que ha sigut un pèssim resultat".\nA diferència del que acostuma a succeir en aquesta mena de declaracions públiques, ella mateixa s'ha erigit com a responsable del desastre. Amb un rostre que transmetia tot menys alegria, tant a l'entrada com a la sortida de la sala la futura diputada ha rebut l'escalf del seu mateix equip que l'ha acompanyat tota la nit. Un equip que ara ja es queda amb la mateixa representació política a Catalunya que el nombre de places d'un turisme: quatre diputats al Parlament i un al Congrés.\nFlanquejada sobre la tribuna pel President del PP Català, Alejandro Fernández, i pel Secretari General de la formació territorial, Daniel Serrano, Álvarez de Toledo ha decidit fer la seva intervenció just en el moment en què el cap de files, Pablo Casado, ha aparegut al plasma de la sala de premsa. Però... quin ha sigut a parer seu el motiu del naufragi? "L'evident fragmentació de l'espai electoral del constitucionalisme". "Ho portàvem advertint que seria una mala estratègia", ha asseverat després de l'enfortiment de Ciutadans i la irrupció de VOX.\nDavant la desfeta, qui serà l'única representant popular per Catalunya al Congrés ha assegurat que se centrarà a treballar per "la reagrupació i la reconstitució del constitucionalisme". Una feina en la qual ha considerat imprescindible el paper que pugui jugar el seu partit, tot i reconèixer que "les nostres idees i els nostres esforços no s'han vist refrendats a les urnes". Des del seu punt de vista, avui dia resulta imprescindible "plantar cara" en el combat contra "les idees nacionalistes, reaccionaries, identitàries, de fragmentació de la sobirania i d'intentar convertir al veí en estranger". Ja no tant per "obligació política, sinó per obligació moral", ha subratllat.\nResultat per oblidar\nNo ha desaparegut, però a la borsa electoral el #ValorSeguro ha vorejat la fallida. Cal tenir en compte que els populars venien d'aconseguir 11 escons l'any 2011 i que el 2015 i 2016 la patacada ja va ser important amb el sorgiment de Ciutadans. Si més no, ni el suflé 2.0 d'Albert Rivera, ni l'aparició de VOX, han seduït als seus electors. Si bé que els taronges han mantingut el mateix nombre d'escons (5), la ultradreta ha arrencat un únic representant en terres catalanes. Per tant, la fragmentada tripleta de la dreta ha sortit més perjudicada que beneficiada. Dit d'una altra manera, la caiguda del PP ha arrossegat el resultat global del bloc.\nPer ser més concrets només cal posar la calculadora sobre la taula. Mentre que l'espectre polític de la dreta sumava el 2016 prop de 850.000 paperetes, aquest diumenge el mateix arc electoral s'ha quedat en els 823.734 vots. En aquesta línia, hi ha una dada que resulta reveladora: a Catalunya VOX s'ha quedat a tot just 50.000 suports del PP.


El Tibidabo estrena el Dididado, el primer cinema en quatre dimensions\nLa sala ha costat 800.000 euros i s'hi projectaran dos muntatges aquesta temporada\nEl parc d'atraccions del Tibidabo va estrenar ahir una nova atracció, que serà l'estrella d'aquesta temporada: el Dididado. Els visitants podran submergir-se en les aventures una per a tots els públics i una altra per als més grans de 14 anys en quatre dimensions que ofereix aquest innovador espectacle. Aquest és un nou element del nou projecte de Tibidabo que està desenvolupant l'Ajuntament de Barcelona i que pretén incorporar noves activitats sota sostre per poder mantenir el recinte obert tot l'any. L'atracció incorpora elements i sorpreses que van més enllà del cinema de tres dimensions.\n+ Els espectadors en la sessió inaugural del Dididado, ahir. Foto: ORIOL DURAN\nLes enormes ulleres per veure la pantalla en tres dimensions, i per tenir sensacions d'estar dins de l'escenari de l'aventura són un element indispensable per superar aquesta prova, però no n'és l'únic. Al Dididado s'hi ha d'entrar amb els sentits ben desperts perquè el que inicialment pot semblar un tranquil passeig per una mina abandonada, es converteix en un recorregut carregat de sorpreses no només visuals i virtuals.\nEl Tibidabo projectarà aquesta temporada dues pel·lícules. La Mina encantada és una aventura per a tots els públics, que es passarà entre les dotze del migdia i les set de la tarda. A partir d'aquesta hora es projectarà La casa encantada , una aventura molt més arriscada i no recomanada als menors de 14 anys. La directora del Tibidabo, Rosa Ortiz, va explicar ahir que «aquesta atracció farà la competència al Krüeger Hotel l'atracció de terror per excel·lència del parc, perquè realment fa molta por». El Dididado, que ha suposat una inversió de 800.000 euros, està situat al recinte on hi havia els miralls màgics, té capacitat per a 70 persones i s'hi pot accedir amb l'entrada general del parc, que val 24 euros. Els miralls màgics estan ara desmuntats, però el Tibidabo té previst tornar-los a exhibir aquesta tardor en un altre espai del parc, al costat de la sala on hi ha el Marionetàrium.\n>Cinema en quatre dimensions al Tibidabo.


▷ Psicoterapeuta: Què és i com formar-te? | IL3-UB\nDescobreix com convertir-te en Psicoterapeuta de la mà de l'IL3-UB\nLa psicoteràpia és un procés rehabilitador amb el qual el pacient aconsegueix trobar una adequada forma de pensar, sentir i actuar de manera saludable i favorable pel seu benestar. Un psicoterapeuta és la persona encarregada de dirigir i dissenyar les diverses pautes i processos amb els quals aconseguir la rehabilitació del pacient.\nUn psicoterapeuta ha de realitzar accions i funcions específiques per aconseguir la rehabilitació dels pacients:\nDirigir a les persones a un procés de rehabilitació mitjançant l’autoreflexió.\nTreballar amb persones que pateixin alteracions emocionals que dificulten el seu benestar o salut.\nAjudar a generar un procés eficient i racional.\nDescobrir el focus i origen del pensament dolent o irracional.\nAutomatitzar plans i models de processos emocionals racionals i saludables.\nAtendre malalties i alteracions com l’ansietat, la depressió i la baixa tolerància a la frustració.\nElaborar estratègies i plans per treballar les diverses alteracions.\nAvaluar els aconseguiments.\nProporcionar dades tècniques perquè el pacient aconsegueixi trobar-se en el procés.\nPer poder desenvolupar les funcions d’un psicoterapeuta i poder aconseguir resultats favorables en els pacients és necessari comptar amb diversos requisits i habilitats com ara:\nFormació en psicologia o estar especialitzat en teràpia.\nPersona empàtica i amb interès en el benestar psicològic de les persones.\nCoherència personal i pensament propi.\nPerfil empàtic per comprendre a les persones des del seu punt de vista.\nCaràcter sociable i amb una mentalitat oberta a tota mena d’experiències i situacions.\nCapacitat per adaptar els seus coneixements a cada persona.\nCapacitat d’observació i escolta activa.\nPensament d’acceptació incondicional.\nConfiança i seguretat.\nCreativitat i flexibilitat.\nCapacitat per adaptar-se als problemes, les característiques i les necessitats de cada pacient.\nIntel·ligència emocional i capacitat d’autoregulació per poder gestionar també les pròpies emocions.\nSer una persona respectuosa amb la confidencialitat i els requisits ètics.\nEl salari d’un psicoterapeuta\nEl salari d’un psicoterapeuta a Espanya pot ser de 48.000 € anuals. És comú mesurar el sou d’un psicoterapeuta també per hores i és de 60 € la tarifa mitjana la qual acostumen a cobrar aquests professionals per hora de teràpia.\nForma’t per a ser psicoterapeuta\nEl Màster en Psicoteràpia Infanto-Juvenil: Aprofundiment, Desenvolupament i Praxis Psicoterapèutica aborda els principals problemes i necessitats de la infància des d’una perspectiva integradora i tenint en compte diversos àmbits de desenvolupament. Així, l’alumne aprendrà durant la seva formació les diverses etapes del desenvolupament humà i les diverses tècniques i eines d’intervenció.


Política de privacitat – MAGDA CLOTA\nAbans de començar et vull dir que em prenc seriosament la teva privacitat, així que prenc les mesures necessàries per protegir-la. Per això et faig saber que:\nMai et demano informació personal excepte en el cas que sigui realment necessària per prestar-te els serveis que em demanis.\nMai comparteixo informació personal dels meus usuaris amb ningú, excepte per complir amb la llei o si m’has donat explícitament la teva autorització\nMai utilitzo les teves dades personals amb una finalitat diferent al que exposo en aquesta política de privacitat.\nUn cop dit això et deixo la política aquí a sota. Som-hi!\nDe conformitat amb el que preveu el Reglament (UE) 2016/679 del Parlament Europeu i del Consell de 27 d´abril de 2016, relatiu a la protecció de les persones físiques pel que fa al tractament de dades personals i a la lliure circulació d´aquestes dades, així com la LOPD de 3/2018 de 5 de desembre, t’informo que les dades personals facilitades a través del formulari, així com la teva adreça de correu electrònic, formen part d´una base de dades que tracto jo, MAGDA CLOTA GARCIA, que visc al carrer Osona nº 28 de Manlleu (08560 Barcelona), NIF nº 33940053B, amb la finalitat d´informar-te sobre els serveis que ofereixo.\nT’informo que pots oposar-se en qualsevol moment a aquests tipus d’enviaments, enviant-me un correu electrònic a l´adreça hola@magdaclota.com i demanant-me la baixa del teu contacte en la base de dades que gestiono.\nTambé t’informo que pots exercir els teus drets d´accés, rectificació, cancel·lació, oposició, i en el seu cas, portabilitat i limitació, així com el dret a l’oblit, enviant-me un escrit al carrer Osona nº 28 de Manlleu (08560 Barcelona) o bé un correu electrònic a l´adreça hola@magdaclota.com.\nEn compliment de la normativa de protecció de dades abans indicada t’informo del tractament i usos als quals es sotmeten les dades personals que es capten a través del formulari de la web, per tal que puguis decidir, amb la finalitat que puguis decidir, de forma lliure i voluntària, si vols facilitar la informació que et demano. En conseqüència en compliment del que disposa el Reglament (UE) 2016/679 per mitjà del present document, T’INFORMO:\n1.-Titularitat del tractament:\nJo, Magda Clota Garcia amb domicili social al carrer Osona nº 28 de Manlleu (08560 Barcelona) tracto diferents dades de caràcter personal.\nConcretament les dades captades a través dels formularis de la web s’inclouen en el tractament dels usuaris de la web als quals es serà d´aplicació aquesta política de privacitat.\nAquestes dades bàsicament consisteixen en el nom i cognoms i adreça de correu electrònic, que són les dades obligatòries que necessito per tal de poder contactar amb tu.\nLes dades personals que em proporciones en el formulari són incloses en les bases de dades del Responsable del tractament, i les faig servir per enviar-te comunicacions o newsletters.\n2.-Finalitat del tractament:\nLa finalitat de la captació i incorporació de les dades als referits tractaments, consisteixen en:\nOferir informació sobre els serveis, cursos, tallers que faig en diferents centres, adreçats a famílies, per tal de facilitar la convivència i millorar les relacions i la comunicació entre pares i fills.\nResoldre qüestions o dubtes que puguis tenir.\nRemetre´t informació periòdica actualitzada a través de newsletters sobre les novetats relatives a cursos o tallers que organitzo o s´imparteixin en un futur.\nSi em cal contractar amb tercers (encarregats del tractament) que accedeixin a les dades de caràcter personal per raó dels serveis contractats, s´atorgarà el contracte previst en l´article 28 del Reglament. En l´esmentat contracte es regularà l´ús i la confidencialitat de les dades de caràcter personal, de conformitat amb el que es disposa en la legislació vigent, així com les mesures de seguretat de les quals disposa l´encarregat del tractament per tal de garantir la confidencialitat de les dades.\nQuan omples els formularis continguts en la web dónes el teu consentiment perquè les dades de caràcter personal que em facilites siguin incorporades al citat tractament, essent el tractament per la mateixa de conformitat amb la present política de privacitat. De la mateixa manera dónes el consentiment perquè et trameti de forma periòdica la informació sobre els serveis que t’acabo de comentar.\n3.-Mesures de seguretat:\nHe adoptat les mesures de seguretat per protegir les dades de caràcter personal que legalment són requerides, instal.lant tots els mitjans i mesures tècniques al meu abast per evitar la pèrdua, mal ús, alteració, accés no autoritzat i robatori de les mateixes.\n4.-Exercici dels drets:\nPots dirigir-te a mi per poder exercitar els teus drets d´accés, rectificació, cancel.lació, oposició, portabilitat, limitació i per últim supressió i oblit respecte a les dades incorporades en el tractament.\nAquests drets únicament podran ser exercitats tu mateix/a o eltseu representant legal (prèvia acreditació d´aquesta circumstància).\nA.-El dret d´accés. En exercitar el dret d´accés pots optar per consultar-ho a través del lliurament d´un correu electrònic a hola@magdaclota.com, o bé a través d’enviar-me una nota escrita al meu nom i a l’adreça carrer Osona nº 28 de Manlleu (08560 Barcelona).\nEt notificaré la teva decisió en el termini d´un mes. Si fos en sentit afirmatiu podràs accedir a la referida informació en el termini de 10 dies següents a la seva notificació.\nB.-El dret de rectificació i cancel.lació , els pots exercir sempre que consideris que les dades recollides en el meu tractaments són inexactes, incomplertes, inadequades o excessives. Ho pots fer a través de qualsevol dels dos mitjans abans previstos.\nDesprés procediré a la rectificació o cancel.lació dins dels 10 dies següents al de la recepció de la sol.licitud.\nC.-El dret de portabilitat el pots exercir quan consideris que les dades recollides han de ser retornades al titular de les dades o bé a un altre tercer (encarregat del tractament).\nD.-El dret de limitació el pots exercir, prèviament al dret d´oposició al tractament de les teves dades, i mentrestant no es resolgui aquest últim, es limiti el tractament de les mateixes.\nE.- Tens dret a obtenir la supressió de les dades (“dret a l’oblit”), quan:\nT’oposes al tractament.\nSi he fet públiques les dades personals i s’han de suprimir, he d’adoptar mesures raonables per informar de la supressió als responsables o encarregats que estan tractant les dades.\nEs preveuen algunes excepcions a l’exercici d’aquest dret:\nL’exercici del dret a la llibertat d’expressió i informació.\nL’existència de finalitats d’arxiu en interès públic, de recerca científica o històrica o finalitats estadístiques.\nLa formulació, l’exercici o la defensa de reclamacions.\nEn compliment del deute d´informació recollit en l´article 10 de la Llei 34/2002 de 11 de juliol de Serveis de la Societat de la informació i de comerç electrònic, et faig saber que jo sóc la titular de la web:\nDenominació social: MAGDA CLOTA GARCIA\nDomicili social: c/ Osona nº 28 de Manlleu 08560 (Barcelona)\nCorreu electrònic: hola@magdaclota.com\nL´accés i/o ús del portal de www.magdaclota.com atribueix la condició d’usuari, que accepta, des de el referit accés i/o ús, les condicions general d´ús que consten en aquest avís legal. Les citades condicions seran d´aplicació independentment de les condicions generals de contractació que en el seu cas resultin d´obligat compliment.\nPropietat dels continguts\nTot el contingut de la present pàgina web, incloent els textos, imatges, dissenys, logotips, combinacions de colors, estructura de disseny etc. són propietat intel.lectual meva i estan protegits per la legislació vigent. Aquests continguts en cap cas poden ser reproduïts o copiats, a excepció de les imatges que siguin públiques. Queda expressament prohibida la reproducció, distribució i la comunicació pública, inclosa la seva modalitat de posada a disposició, de la totalitat o part de continguts d´aquesta web, amb fins comercials, en qualsevol suport i per qualsevol mitjà tècnic, sense la meva autorització. L´usuari s´haurà d´abstenir de suprimir, alterar, eludir o manipular qualsevol dispositiu de protecció o sistema de seguretat instal.lat en la web.\nEm reservo el dret d’actualitzar, modificar o eliminar els continguts de la pàgina web o limitar el seu accés de forma temporal o definitiva, sense previ avís.\nNo em faig responsable de les conseqüències o danys que es puguin produir per l’accés o ús de la meva pàgina web i, de forma especial, per les pàgines web de terceres persones a les quals es pugui accedir a través d’aquesta pàgina web.\nRenúncia i limitació de responsabilitat:\nLa informació i serveis inclosos o disponibles mitjançant la pàgina web poden incloure incorreccions o errors. De forma periòdica s´incorporen canvis a la informació continguda. Puc incloure en qualsevol moment millores i/o canvis en els serveis o continguts.\nEt faig saber que declino qualsevol responsabilitat en cas d´interrupcions o mal funcionament dels serveis continguts o oferts en la web a internet, qualsevol que sigui la seva causa. Així mateix, no em faig responsable de les caigudes de la xarxa, pèrdues d´informació o qualsevol altre classe de dany indirecte que pugui ser causat als usuaris per causes alienes a la mateixa. No declaro ni garanteixo que els serveis o continguts siguin ininterromputs o que estiguin lliures d´errors, que els defectes siguin esmenats o que el servei o el servidor que el posa a disposició estigui lliure de virus o d´altres components nocius.\nResponsabilitat dels usuaris de l´ús i contingut:\nTan l´accés a la website com l´ús que es pugui realitzar de la informació i continguts inclosos en els mateixos serà d´exclusiva responsabilitat de qui ho realitzi. Per tant, l´ús que pugui fer-se de la informació, imatges, continguts i/o productes ressenyats i accessibles a través del mateix estarà supeditada a la legalitat nacional o internacional aplicable així com als principis de bona fe i ús lícit per part dels usuaris, que seran responsables d´aquest accés i correcte ús. Els usuaris estaran obligats a fer un ús raonable dels serveis o continguts, sota el principi de bona fe i amb respecte a la legalitat vigent, a la moral, a l´ordre públic, a les bones costums, als drets de tercers o de la pròpia empresa, tot això segons les possibilitats i fins per als que estan concebuts.\nNo assumeixo responsabilitats, ja siguin directes o indirectes, per dany emergent o lucre cessant, derivades del mal ús dels serveis o continguts realitzat pels usuaris o tercers”.\nEn el cas que en la web es disposessin d´enllaços o hipervincles cap a altres llocs d´internet, t’informo que jo no exerceixo cap tipus de control sobre aquests llocs i continguts. Per aixó no assumeixo cap responsabilitat per els continguts d´algun enllaç que pertanyi a un lloc web aliè, ni garanteixo la disponibilitat tècnica, qualitat, fiabilitat, exactitud, veracitat i validesa de qualsevol material o informació continguda en cap d´aquests vincles o enllaços d´altres llocs d´ internet. Igualment la inclusió d´aquestes connexions externes no implicarà cap tipus, fusió o participació meva amb les entitats connectades.\nEl present Avís Legal i tota qüestió relacionada amb aquesta website serà aplicada la legislació espanyola.”


“Els que van provocar la guerra han guanyat el relat”\nJoan Salicrú és periodista i un apassionat de Bòsnia i Hercegovina. Explica que les diferències ètniques es van amplificar per justificar el conflicte\n“Tenim un passat comú que ens uneix a tots”\nINVESTIGADOR DEL CEPAP-UAB\nL’excepcional troballa de les restes d’una dona Homo sapiens que va viure a la Noguera fa 14.000 anys obre un munt d’interrogants. Qui era i com era la Linya? Ens ho explica un dels descobridors\n“El canvi climàtic ja no el pot parar ningú”\nCatedràtic d’Ecologia de la Universitat de Barcelona\nJoandomènec Ros és un dels principals experts ambientals del nostre país. Al seu darrer llibre, assegura que, des de fa una dècada, a Catalunya s’ha frenat la protecció de l’entorn natural. També es mostra convençut que el canvi climàtic és imparable i que el que cal fer ara és prendre mesures per mitigar-ne les conseqüències


Un videojoc educatiu de la UdL contra el "bullying" està demostrant la seva efectivitat\nEs tracta d'una eina per resoldre conflictes a l'aula i prevenir l'assetjament entre iguals que ha estat provada ja per més de 1.500 escolars de la província de Lleida.\nEl videolloc, una iniciativa de la Universitat de Lleida (UdL) finançada pel programa Recercaixa, està demostrant ser una eina molt útil per al professorat, i molt motivadora per a l'alumnat, que ajuda a reduir el nombre de conflictes, disminuir l'ansietat i millorar el seu rendiment acadèmic.\nTé dues versions que reben els noms de Happy 8-12 i Happy 12-16, adreçades als dos grups d'edat, i s'ha desenvolupat en el marc del projecte "Elaboració i avaluació d'un videojoc educatiu com a eina per a la millora del benestar emocional i social".\nLa prova pilot s'ha fet en 11 instituts i 7 escoles de les comarques de Ponent.\nDurant el transcurs del joc els i les alumnes protagonitzen els tres rols que intervenen en una situació de maltractament: agressor, víctima i espectador. Aprenen a gestionar diferents competències, com ara la consciència emocional, la regulació de les emocions, l'autonomia emocional, la competència social i les competències de vida i benestar.\nvideojocs, UdL, assetjament escolar, infància i joventut i família, educació, exclusió social


El Daltonisme: un transtorn pràcticament masculí\nEl daltonisme és un defecte genètic en els gens encarregats de produir els pigments dels cons dels ulls, i consisteix bàsicament a no ser capaç de distingir algunes tonalitats de colors, que generalment són el vermell i el verd, encara que no els únics.\nEl Daltonisme: un transtorn pràcticament masculí.\nL'origen d'aquest trastorn (que no malaltia) es troba en el cromosoma X, i la seva transmissió va molt lligada al sexe, sent més freqüent en homes i gairebé inexistent en dones (tan sols el 0,5% de la població amb daltonisme és del sexe femení).\nEl daltonisme és hereditari i resulta curiós el fet que la majoria de persones no saben ni tan sols que el pateixen.\nPer a detectar-ho, existeixen tests específics com el d'Ishihara, el de Farnsworth o l'Anomaloscòpic.\nExisteixen quatre tipus de daltonisme:\n- Monocromàtic: es veu un sol color, encara que en diferents tonalitats.\n- Dicromàtic: existeix absència de percepció del vermell, el verd o el blau.\n- Acromàtic: no es distingeix cap color. La visió és en blanc i negre.\n- Tricromàtic anòmal: es produeix alteració dels colors. És el cas més freqüent.\nNo existeix cap tractament per al daltonisme, i encara que es pot emportar una vida completament normal, pot afectar la conducció o per al desenvolupament d'algunes professions en les quals s'exigeix una visió molt precisa, com pot ser el cas d'electricistes, pintors, arquitectes, cosmetòlegs, etc.\nArxivat a: DALTONISME


Dimecres, 22 Març 2017 13:09\nFira Q Balaguer es celebrarà els propers dies 29, 30 d’abril i l’1 de maig, allargant un dia la seva celebració atès a la festivitat de l’1 de maig.\nLa Gastronomia, la construcció i l’habitatge, el comerç i serveis, el producte de proximitat, la restauració i l’oci i com a novetat, s’introdueix el sector de l’automòbil que esdevindrà un Saló de novetats, ja que estaran ubicats en una carpa annexa al pavelló i cada firma expositora presentarà, únicament, la novetat de la seva marca automobilística convertint-se en un saló Q.\nFira Q segueix apostant pel dinamisme i cada sector tindrà un espai de demostracions on, com la darrera edició, s’hi faran presentacions, demostracions, tallers, tastos, receptes... segons l’escenari que correspongui.\nFira Q no tancarà als migdies i oferirà concerts i audicions per tal d’oferir al visitant una estada ben agradable on compartir l’àpat del migdia.\nEl cartell mostra ben be els diferents sectors i resumeix el contingut de la fira en:\nFIRA Q... és gastronomia,construcció i habitatge, producte de proximitat, és comerç, serveis iautomoció.\nUn any més i dins el programa d’activitats que s’està acabant de definir i en el qual, els autèntics protagonistes seran els mateixos expositors, comptarem amb les jornades d’apicultura organitzades pel departament d’ Agricultura, Ramaderia, Pesca i Alimentació de la Generalitat amb el tradicional concurs de Mels, que ja s’ha convertit en una jornada de referència dins el sector apícola.\nCom cada any, gaudirem de l’espai de la mostra de coques de samfaina i coques de recapte del nostre territori, organitzat per la Societat Gastronòmica i Cultural del Comtat d’Urgell, donant a conèixer aquest producte tan nostre a tots els visitants de la fira.\nTambé i gràcies a la implicació de l’ Associació Gastrobar de Balaguer tindrà lloc el diumenge dia 30 d’abril el III Concurs de Cuina de Proximitat de les Terres de Ponent amb l’assistència d’un jurat de gran prestigi ...\nGaudirem, també, de xerrades més professionals en l’àmbit de la construcció ...\nDilluns, 20 Març 2017 17:43\nLa publicació quinzenal de paper coneguda com 'Revista Groc' compleix precisament aquest any 2017 el seu 30é aniversari. La publicació que és un referent a la comarca en el sector de la comunicació també és present a internet a través de www.revistagroc.com\nGroc, associat de l'ACPG, és una publicació que va néixer al 1987 per cobrir les necessitats de promoció comercial i informació de la comarca de la Noguera.\nPublica notícies sobre la comarca, la cultura, la lectura, els esports, l’oci i els serveis. Està escrita a cinc columnes, conté 32 pàgines i és quinzenal. La redacció també compta amb una agència de publicitat, Dossier, on ofereixen la possibilitat de realitzar des d’un estudi de mercat fins a una enquesta passant per la estratègia de màrqueting d’una empresa.\nLa proximitat és una de les característiques principals amb les que treballa l’equip de Groc, ja que tracten temes molt propers als ciutadans de Balaguer com fires i celebracions del territori. També ofereixen espais pels lectors on aquests envien cartes on expressen la seva opinió sobre qualsevol tema.\nDilluns, 20 Març 2017 12:34\nEl dia 7 d'abril es el dia Mundial de la Salut, es celebra cada any per commemorar l'aniversari de la fundació de la Organització Mundial de la Salut, i ens ofereix una oportunitat única per mobilitzar l'atenció al voltant d'unt tema de salut específic que preocupi a les persones de tot el món. El tema de la campanya d'aquest any és la Depressió.\nDes de l'ASM la Noguera s'ha organitzat una xerrada per aquell mateix dia, on es tractarà els temes de la depressió i el suïcidi des d'una vessant informativa i de prevenció.\nLa xerrada serà el dia 7 d'abril a les 19:00h a Balaguer al casal la Pallavacara. Situat al C/Francesc Borras, 19.\nDilluns, 13 Març 2017 12:34\nEl teatre de Balaguer acollirà l'espectacle familiar 'Universari', de Marcel Gros\nAquest proper diumenge 19 de març es representarà al Teatre Municipal de Balaguer a les 18h l’espectacle familiar UNIVERSARI del pallasso MARCEL GROS, un dels clown, amb majúscules del nostre país, pel seu bagatge, pels premis obtinguts i per la seva experiència. MARCEL GROS s’autodefineix com a un bufó, un showman, un pallasso. Dels seus inicis, ja llunyants, es remunten a l’any 1984 amb la fundació de la companyia Teatre Mòbil.\nNo va ser però, fins a l’any 1991 quan Marcel Gros va començar el seu camí en solitari, realitzant espectacles premiats nacional i internacionalment, com ara, Standby, Merallosament boig, Inventari o Minuts, tots ells vistos, en diferents moments i llocs, a la ciutat de Balaguer.\nAmb UNIVERSARI, Gros pretén transformar un petit univers de lletres vocals en edificis i paisatges on habita un curiós personatge que li agrada somiar despert, jugar amb les paraules i els objectes, transformant la realitat a base del riure i de la imaginació. A UNIVERSARI, el pallasso que interpreta sempre està als núvols i només tocarà de peus a terra, quan fent un salt immens, arribi a la lluna. UNIVERSARI és un espectacle adreçat a tota la família, apte a partir de 3 anys, on MARCEL GROS, el pallasso, no para de parlar, de transformar i d’il·lusionar. Un muntatge creat, produït, dirigit i interpretat per ell mateix. UNIVERSARI forma part de la programació professional de la temporada 2016/2017 del Teatre Municipal de Balaguer.\nUna programació que continuarà el proper dia 25 d’aquest mateix mes de març amb la Mostra de Dansa Ciutat de Balaguer. Les entrades per a l’espectacle familiar d’en MARCEL GROS, a partir de 3€, es poden comprar anticipadament a l’Oficina de Turisme de Balaguer (973445194) de dimarts a dissabtes d’11 a 14h i de 18 a 20h. i les 24h al web teatre.balaguer.cat. El dia de la funció, el diumenge dia 19, també es podran comprar entrades a la taquilla del Teatre, una hora abans del començament, que recordem serà a les 18h.\nEnllaç vídeo: https://vimeo.com/160660780\nDimarts, 25 Octubre 2016 18:42\nEsquerra obre el procés participatiu de ‘La República que Farem’ amb Oriol Junqueras a Balaguer\nEsquerra Republicana dóna el tret de sortida al procés participatiu de ‘La República que Farem’ al Teatre Municipal de Balaguer demà dimecres 26 d'octubre a dos quarts de vuit del vespre (19’30 h) amb un acte amb el president del partit, Oriol Junqueras. El president d’Esquerra Republicana assegura que ‘ens trobem davant d’una immensa oportunitat i tothom és cridat a participar-hi mentre anem teixint complicitats i avançant cap a la independència, l’única possibilitat de propiciar un canvi real davant la incapacitat de l’estat espanyol d’oferir cap possibilitat engrescadora a la societat catalana’.\nDirigents del partit, i personalitats destacades en diferents especialitats i àmbits, recorreran el país oferint un seguit d’actes en què s’aprofundirà en les propostes base sobre cinc eixos clau per construir una República catalana que respongui amb garanties els reptes de futur. El Vicesecretari general de Coordinació Interna, Territori i Organització, Isaac Peraire, assegura que ‘la vocació d'Esquerra Republicana és ser una força útil al procés cap a la independència i, a les portes del referèndum i de l’elaboració de la Constitució per a la República Catalana, el partit inicia un procés participatiu per recollir les aportacions de la ciutadania sobre com ha de ser la República Catalana, i teixir propostes polítiques concretes que han de permetre vertebrar el marc polític del nou país’.\nPeraire explica que 'Esquerra Republicana vol comptar amb tothom per construir aquesta República i és per això que s’obre un procés participatiu que culminarà amb una Conferència Nacional que defineixi la futura República Catalana: transparent i profundament democràtica, que garanteixi els màxims nivells de modernitat i justícia social, que fomenti l’equilibri territorial i la sostenibilitat, promogui els serveis públics, l’educació i la cultura i participi activament en la construcció d’un marc internacional pacífic, respectuós amb els drets humans i solidari amb tots els pobles del món'. ‘Aquest procés participatiu vol oferir un altaveu a totes les propostes per construir el país que volem i alhora és un procés constituent', ha destacat.\nPeraire assegura que ‘ens trobem davant d’una gran oportunitat per ampliar la majoria social, el punt de trobada per sumar a tothom qui vulgui participar a definir com volem que sigui el nou país. I aquest procés el volem transversal, participatiu, públic, transparent i compartit. I volem que doni cabuda a sensibilitats i ideologies diferents’.\n‘La República que Farem’ s'estructura en diferents tipologies d’actes, molts d’ells amb un marcat caire sectorial, que es faran entre l’octubre i l’abril arreu del territori català. Els actes aprofundeixen en cinc eixos clau per la construcció de la República: Economia i Treball; Ciutadania i Benestar; Cultura i Educació; Territori i Medi Ambient i Política Internacional.\nEn molts d’aquests actes es recolliran propostes dels participants, que també es podran fer arribar a través del web de la campanya, www.larepublicaquefarem.cat. Un cop recollides totes les aportacions, Esquerra Republicana, celebrarà una Conferència Nacional per explicar el model de República del partit.\nEl Vicesecretari general d'Imatge i Comunicació, Sergi Sabrià, defineix el web www.larepublicaquefarem.cat ‘com una finestra on seguir l’evolució del procés participatiu amb l’agenda d’actes i les cròniques del seu desenvolupament al territori, i sobretot, una eina pràctica a través de la qual participar activament amb una anàlisi detallada de la informació dels diferents àmbits de treball i fer arribar les propostes per ‘La República que Farem’.\nDilluns, 17 Octubre 2016 10:36\nLorena Gonzàlez: "Firauto és un certamen totalment consolidat al qual des de l'ajuntament continuaren donant suport"\nFirauto, la fira del vehicle d'ocasió de Balaguer, ha tancat aquest diumenge la 25ª edició amb un sensible increment de vendes respecte a l'any passat, quan es va vendre un 20 % dels vehicles exposats. Aquesta xifra podria oscil·lar enguany entre un 25 i un 30 % a l'espera que els expositors puguin tancar més operacions els propers dies. Així ho ha assenyalat la regidora de Fires, Lorena González, que ha dit que "bona part dels visitants de Firauto són persones interessades en el producte que s'ofereix i, per tant, moltes d'elles estan disposades a adquirir un vehicle". En aquest sentit, González també ha apuntat que "el nivell de vendes assolit demostra que el de l'automòbil d'ocasió és un sector que encara està viu i que, malgrat la crisi, ha subsistit i s'ha mantingut força estable". De fet, la majoria d'expositors ja han avançat que repetiran l'any que ve, un fet que, segons la mateixa regidora, demostra que el sector aposta per Firauto. "Si després de 25 anys, veus que la gent està animada i té ganes de tornar vol dir que la fira funciona. És un certamen totalment consolidat al qual des de l'ajuntament continuaren donant suport", ha dit.\nFirauto 2016, amb 23 expositors, ha ofert durant tot el cap de setmana 220 vehicles, tots d'una gran qualitat i amb totes les garanties. També els exposats al Mercat de la Ganga que, amb cotxes amb un preu no superior als 6.000 euros, ha tingut també molt èxit,\nCom a novetats, el certamen d'enguany ha comptat amb una exposició de vehicles drift i un circuit de Karts ecològics.\nL'acte de clausura ha estat presidit pel primer tinent d'alcalde de l'Ajuntament de Balaguer, Carlos Garcia, a qui han acompanyat la regidora de Fires, Lorena González, la regidora d'Empresa, Ester Guarné, la cap de l'àrea de Promoció de l'Impic, Antonieta Martínez, i altres autoritats locals i comarcals.\nDilluns, 03 Octubre 2016 19:49\nLa Generalitat concedeix una subvenció de 314.000 euros a l’Ajutament de Balaguer gràcies a la bona gestió de la Regidoria de Promoció Econòmica\nLa Generalitat ha concedit a l’Ajuntament de Balaguer una subvenció de 314.000 euros, procedents de la recaptació de la taxa turística, per abordar un ampli projecte de millora de l’accessibilitat del turisme cultural a la Balaguer medieval.\nAixí ho ha anunciat aquest matí l’alcalde, Jordi Ignasi Vidal.\nLa base del projecte, com sentíem, és Santa Maria i el seu entorn però també hi ha altres actuacions previstes com ara la millora de la recepció del Museu i l’Oficina de Turisme, la senyalització turística i urbana de la ciutat i l’adequació d’un espai per autocaravanes.\nLes primeres actuacions començaran aquest mateix any. Segons l’alcalde s’iniciarà, precisament, la senyalització turística i l’adequació de la Reguereta. Jordi Ignasi Vidal explica tot seguit què contemplen els dos projectes.\nSegons l’arquitecta municipal, Montse Giné, el projecte global és molt necessari, en especial, l’actuació prevista a l’entorn de Santa Maria per posar en valor aquest monument.\nLa regidora de Promoció Econòmica, Lorena González, ha mostrat la seva satisfacció per aquesta subvencio, que, ha dit, servirà per donar un nou impuls al turisme de Balaguer.


Ràdio Balaguer - El Balaguer Villart Logístic cau a Rússia per un ajustat 3 a 2 en un el seu debut a la lliga europea.\nEl Balaguer Villart Logístic cau a Rússia per un ajustat 3 a 2 en un el seu debut a la lliga europea.\nFinalment no ha pogut ser. El Balaguer Villart Logístic va caure dissabte a Rússia amb el TMK Tagmet després de lluitar, no només contra les jugadores de l’equip rival, sinó també contra un trajecte esgotador de 18 hores, contra el fred, contra unes pilotes desconegudes per a les jugadores balaguerines, i contra un pavelló rus de la ciutat de Tagenrog ple a vessar amb més de 250 espectadors animant les jugadores locals.\nEn un encontre que no es va decidir fins al darrer partit, va començar guanyant l’equip local per mitjà de Olga Baranova que es va imposar a Yan Lan Li per 3 a 0.\nEn el segon partit, el Balaguer va igualar el marcador per mitjà de Tingting Wang que es va imposar a Anna Blazhko per 0 a 3 però a continuació Anna Biscarri va caure davant Valentina Sabitova per 3 a 0 (11-4, 11-3, 11-6).\nTot i això, Tingting Wang va restablir l’empat al marcador guanyant a Olga Baranova per 0 a 3 però, finalment, Yan Lan Li va caure en un partit més que disputat i amb el suport del nombrós públic assistent per 3 a 1 (11-9, 4-11, 11-7, 11-6).\nMalgrat el resultat, les jugadores de Balaguer valoren que s’han estrenat en competició internacional contra un dels millors equips d’Europa, i en unes condicions molt dures, un fet que –asseguren – els ha donat molt experiència per tornar-ho a intentar la temporada vinent.\nCal destacar també el tracte molt respectuós i cordial del club local rus TMK Tagmet, que en tot moment va tractar molt bé l’expedició balaguerina, així com l’entusiasme d’un públic nombrós, que va acabar demanant autògrafs a les jugadores balaguerines, i que demostra com el tennis taula pot ser un esport, sinó de masses, sí amb un paper molt rellevant en el panorama esportiu internacional.


Més de 100.000 euros en premis als guardons a l’excel·lència pedagògica Baldiri Reixac\n18 octubre 2018 05:10\nRedacció dBalears | 24 novembre 2017\nEls Premis Baldiri Reixac de la Fundació Carulla arriben a la 40ena edició amb més de 60 premis valorats en més de 100.000 euros.\nLa Fundació Carulla aposta per projectes transversals d’escola que promoguin la renovació pedagògica i que estiguin compromesos amb la llengua catalana i la fomentin com a expressió de pensament, d’intercomprensió de la diversitat cultural i de comunicació per a la cooperació.\nHi haurà un total de 12 premis per a la concepció, el desenvolupament i l’aplicació d’un projecte de centre, que s’atorgarien de la següent manera:\n- Sis premis a projectes que estimulin la transformació educativa i utilitzin la llengua i la cultura catalanes.\n- Sis premis a projectes que utilitzen la llengua i la cultura catalanes com a eina de cohesió social.\nLa fundació Carulla també presenta quatre premis de 4.000 euros d’estímul a mestres i professors per a la transformació educativa de l’aula D’aquesta manera aposten pels mestres i els professors que fomenten la innovació pedagògica a l’hora de resoldre els reptes que planteja la realitat de l’aula i n’impulsen la transformació educativa.\nLes propostes presentades poden guanyar:\n- Quatre beques dotades amb 4.000 euros cadascuna per a la concepció, el desenvolupament i l’aplicació d’una proposta didàctica referida a qualsevol nivell escolar, àrea d’aprenentatge o àmbit de coneixement, que contribueixi a resoldre un repte de l’escola d’avui.\nA més hi haurà 50 premis de 900 euros a alumnes compromesos, encuriosits i creatius. La fundació Carulla cerca projectes que siguin en català o aranès, destaquin per creatius i compromesos, utilitzin les TIC, tractin sobre qualsevol àrea de coneixement i estiguin fets per alumnes d’ensenyament no universitari, ja sigui en equip o individualment.\nEls treballs presentats poden guanyar 900 euros, en forma de targeta regal ABACUS, per a materials adreçats a l’ensenyament-aprenentatge o llibres en català, en qualsevol format.


Miren Etxezarreta: 'El poder econòmic genera l'economia que li convé'.\nAra. Dissabte, 9 de gener del 2016.\nEntrevista a l'economista autora de «¿Para qué sirve realmente la economía?».\nCarles Capdevila. Barcelona.\nCarles Capdevila amb Miren Etxezarreta al plató del diari Ara.\nMIREN ETXEZARRETA FARÀ 80 ANYS AQUEST 2016. Arriba al plató de l’ARA amb el seu llibre més recent, ¿Para qué sirve realmente la economía? (Paidós), en una col·lecció que fins ara havien estrenat Zygmunt Bauman i Adela Cortina divulgant per a què serveixen la sociologia i l’ètica. Diu que se sent honorada, però que el peatge que hagi hagut de sortir la seva foto a portada la incomoda. És una revolucionària d’esquerres tranquil·la, que de jove tenia pressa i amb els anys ha entès que els processos de canvi són llargs, i si no vénen des de baix no funcionen.\n-Ara a vegades sembla que perquè l’economia vagi bé no els pot anar tan bé a les persones. Com s’explica?-\n-És un dels problemes. S’interpreta l’economia com una sèrie de variables i de números que representen avantatges per a certes capes de la població i no per a d’altres. I això ho hem identificat amb l’economia. El que està malament és la identificació. Els va molt bé posar el nom d’economia al que són els interessos d’uns quants. Un dels problemes de l’economia actual, com a disciplina, és que s’han agafat els interessos de les classes riques i les dominants i s’ha considerat que són els interessos generals.-\n-És un llibre de divulgació, que explica història de l’economia i els corrents que hi ha. També hi ha unes conclusions. Dius que l’economia no és neutral.-\n-Per descomptat que no. Rotundament. I no ho ha sigut mai si mirem la història de l’economia. Quan es va convertir en disciplina autònoma, Malthus i Ricardo ja es van barallar dins l’escola clàssica. Malthus representava els interessos dels terratinents i Ricardo els de la burgesia. Aquest intent de fingir neutralitat és pur camuflatge. D’aquesta manera la majoria de la població acceptem més fàcilment el que ens diuen que s’ha de fer. Per això dic que l’economia convencional no és més que una cortina de fum per legitimar els interessos dels grups dominants de la societat i convence’ns als altres que ha de ser així. Per sort no és l’única.-\n-Existeix l’economia real?-\n-Sí, però moltes vegades no l’expliquem. Al llibre he fet una diferència. L’economia com a disciplina l’he escrita amb majúscula, i la real amb minúscula, perquè és la de veritat. Existeix perquè mengem cada dia. El problema ve quan la mirem: uns ho fan des d’un prisma i els altres des d’un altre.-\n-Els economistes, com a col·lectiu, sou dels que heu fracassat més. No heu anticipat les crisis, heu fet prediccions equivocades, però en canvi continuem fent molt cas d’alguns economistes. És sorprenent.-\n-Tens tota la raó. Si alguna cosa fem malament els economistes és predir. És curiós com, per exemple, Milton Friedman, pare del monetarisme, deia que els supòsits no importaven, que importava la capacitat predictiva. Però fallem per tot arreu. Tot i això, hi ha una sèrie de mecanismes socials que fan creure a la gent que els economistes tenen raó. I si diuen que s’han d’abaixar els salaris o que s’han de fer retallades s’ho creuen. Crec que el que els economistes no fem explícit és una cosa molt important, parlar del poder. Del poder als llibres d’economia no se’n parla mai. ¿Qui paga els gran projectes d’investigació a les grans universitats mundials? Unes persones que tenen un poder econòmic i estan interessades en un cert tipus de conclusions. Qui potencia els premis per estudiar a tal lloc? El poder econòmic de la societat genera l’economia que li convé. I ens pretén convèncer que això és l’economia. I intenta fer veure que som neutrals. I això no s’hauria de tolerar.-\n-Què decanta els corrents de pensament?-\n-Si treballo per al Banco Santander tinc uns interessos, he de descobrir com el Banco Santander pot guanyar més diners, amb un número aquí o allà. Si treballo per a un sindicat de classe, si és que existeixen avui dia, he de treballar en una interpretació diferent. Veuré el mateix, si els preus pugen o baixen, si la prima de risc puja o baixa, però la interpretació que en faci serà diferent.-\n-Tu tampoc ets neutral. Et defineixes com una persona d’esquerres. Això vol dir que l’esquerra encara existeix.-\n-Crec que sí. Hi ha molta gent que diu el contrari, però jo crec que sí, i desitjo que existeixi. El que passa és que és una esquerra que per ser-ho de veritat s’ha d’adaptar als nous temps. No pot ser la mateixa que al segle XIX.-\n-Les classes existeixen encara? ¿La lluita de classes continua?-\n-La lluita està soterrada. Existeixen les classes i la lluita de classes, però en aquest moment està força debilitada. Venia cap aquí amb l’autobús i pensava en això mateix. Hi ha gent que diu que ha desaparegut la classe obrera. Si viatges en autobús o en metro no ha desaparegut. Si vas en limusina o en cotxe tota l’estona no la veuràs. Les classes existeixen, només cal veure la distribució de la renda.-\n-Ara hi ha molta gent que no treballa.-\n-La gent que està aturada no treballa però és més classe obrera que ningú. Hi ha també els autònoms. Els que tenim una formació clàssica, marxista, on posem els autònoms? No són una classe assalariada però no per això deixen de ser una classe subordinada.-\n-Vaig entrevistar Guy Standing, que parla del precariat. ¿Reconeixes aquesta nova classe?-\n-Sí, i tant. És més quantitativa i se la reconeix. Però de gent en condicions precàries n’hi ha hagut sempre. Totes les dones de la neteja, què són? Les fas fora el dia següent, i què tenen?-\n-Una de les novetats d’ara és que la classe mitjana s’adona que està desapareixent. ¿És un final d’aquest neoliberalisme desbocat?-\n-No sé predir. Diria que encara no. Són turbulències fortes que marquen canvis grans en el capitalisme. Però penso que encara té prou força.-\n-Hi ha gent que creu que el neoliberalisme està a prop del suïcidi, que ha embogit.-\n-Hi ha uns indicadors que diuen que el capitalisme cada cop ha d’acumular més amb menys treball real. Aquesta acumulació cada cop té més de fictici. Hi ha indicadors de turbulència i dificultat, no ho negaré. Pot ser un gegant amb peus de fang, però crec que encara en té per estona. I no caurà sol, l’hem d’empènyer. Si tenim la imatge que hem d’esperar asseguts que passi el cadàver de l’enemic, no caurà. Hem de pensar que necessita sacsejades. L’exemple de la Unió Soviètica és significatiu. Va caure per si sola, però la van empènyer molt. I amb el capitalisme hauríem de fer el mateix.-\n-¿T’expliques que el neoliberalisme hagi generat la crisi i l’hagi gestionat?-\n-És sorprenent. Que l’hagi gestionat no és sorprenent, perquè són els que guien l’economia, però he intentat explicar com pot ser que hagi canviat tan poc el pensament econòmic amb la crisi. Jo creia que amb la crisi econòmica hi hauria una oportunitat molt forta per a l’escola postkeynesiana de fer un pas endavant i dir que els tocava. Que el que havia passat amb l’escola keynesiana l’any 29 i 30 passaria ara amb el postkeynesianisme. I no ha passat. I això m’indica la potència tremenda que té encara el pensament capitalista, que domina molt. Als que no tenim la visió ortodoxa mai ens ataquen pel fons del que diguem, sinó simplement amb menyspreu. Mai m’han discutit, ni molt ni poc, la meva manera d’interpretar l’economia. Però em diuen que sóc del 68, i a més gran i dona; ja estàs marginada totalment.-\n-El sistema genera desigualtat i pobresa.-\n-Fixa’t que actualment alguns dels economistes que tenim més a prop diuen que hi ha 300 milionaris més a la Xina i que la pobresa ha disminuït. A la Xina hi ha molts més pobres que abans i també hi ha rics. Sempre tenen excuses. O és la crisi, i ja passarà, s’acabarà, o ens estem recuperant... És la capacitat enorme del domini de les ments. No és només domini econòmic, sinó domini de valors i de ments. Què ensenyem a les universitats? Competitivitat, competitivitat i competitivitat. Als alumnes els hi deia que si volien triomfar tenien una recepta: allà on anessin havien de dir que s’havien d’abaixar els salaris i disminuir despesa social.-\n-Si t’has d’endeutar per pagar la carrera d’economista vols amortitzar-la ràpidament en llocs ben pagats.-\n-És que el capitalisme és molt llest. I s’ho munta molt bé. Quan era jove podíem estudiar sense endeutar-nos. Jo vaig estudiar a la London School of Economics i la matrícula anual, tot i que fa molts anys i la lliura es canviava al mateix valor, valia 60 lliures. Anar-hi ara sense una beca m’imagino que és absolutament prohibitiu. Si t’has endeutar per estudiar, quan surts has d’anar a guanyar molts diners. És una hipoteca a la teva vida que t’obliga.-\n-I condiciona la teva llibertat.-\n-Sí, formem gent que ha de guanyar diners. El que passa també és que hi ha escletxes. Hi ha llocs on un es pot moure i tenir una vida menys contradictòria. I des del meu punt de vista més satisfactòria. Tot depèn del nivell de vida que et vulguis muntar. Tinc companys que es queixen permanentment que un professor d’universitat guanya poc. Sí, segons com vulgui viure guanya poc. Però comparant-lo amb com viu la immensa majoria de la població en aquest país no guanya poc. Però si els dius això et converteixes en una outcast. Depèn de l’enfocament que tinguis.-\n-Abans has citat Keynes, però les solucions del passat no sembla que siguin útils.-\n-No sembla que serveixin, i les noves estan costant molt d’inventar. Els poders tenen molt pes, i al final, en l’economia, gaires invents no es poden fer. O paguen uns o paguen uns altres. O paga el sector públic o el sector privat. Una altra cosa serà com gestionar el sector públic, com controlar-lo. O que el sector privat canviï cap a una estructura diferent. Treballo en un grup que es diu Seminari Taifa i fem informes. N’hem fet un d’alternatives, precisament. I ens vam adonar que hi ha una gran quantitat d’autors que han escrit sobre alternatives. Però com que contradiuen el poder dominant no surten a la llum. Existeixen, i hi ha possibilitats, però s’ha de revertir el poder.-\n-Parlem de les escletxes. A la segona part del llibre hi són. Ho és l’economia del bé comú?-\n-Tinc una mica d’escepticisme en relació amb totes les denominacions noves, i els plantejaments nous que es fan sense alterar fonamentalment l’estructura de la producció. L’economia del bé comú és interessant, però es deixa la substància del fons de la qüestió. Del que es tracta és d’intentar que fem les coses pensant en el bé comú en lloc d’individualment. Em sembla perfecte. Però tot això sense sacsejar el sistema productiu és molt difícil que canviï… En això sóc ortodoxa. L’economia del bé comú, el decreixement, em fan una mica de por. Em fa la impressió que és bona voluntat sense voler entrar a qüestionar el fons.-\n-Créixer no podem créixer més, oi?-\n-No hauríem de créixer. Però si no creixem el capitalisme és incompatible. És aquí on veig la contradicció amb la gent que parla de decreixement. Si anem en bicicleta, comprem un jersei menys i fem no sé què..., això no és possible en el capitalisme.-\n-Veus possible un món sense capitalisme?-\n-Espero que sí. Jo ja no el veuré, però espero que sí. Pot haver-hi sistemes diferents, i compte perquè poden ser molt dolents. Hi ha pel·lícules molt maques que expliquen com pot ser el món del futur i és terrible. Espero que el capitalisme un dia es destrueixi i no trigui tant, però ha de ser un procés molt permanent, continuat, constant i que s’iniciï a la base.-\n-No veus una revolució des de dalt?-\n-No, avui dia no. He après molt dels llocs on he estat. Vaig ser a Nicaragua poc després de la victòria dels sandinistes. L’entusiasme que hi ha havia no només a Nicaragua sinó al món sencer era espectacular, però en el fons la revolució era una cosa que havia fet una elit de la burgesia nicaragüenca. La gent ho va seguir perquè estava malament amb Somoza. No era la gent la que havia canviat, havien sigut les elits. I en el moment en què aquella revolució no va poder donar a la gent el que volien, condicions materials específiques millors i un model de consum nord-americà, a les primeres eleccions van votar la dreta de Chamorro. El canvi no venia des de baix, i això ho estic veient aquí, ho estic veient ara.-\n-Ada Colau amb la millor de les intencions diu que no poden fer res contra els manters, que no se’ls pot destrossar. S’ha de pensar que és un problema i un tema que s’ha de gestionar. Per això no faré més que alabar-la. I els manters comencen a situar-se a Colom. Ella voldria fer alguna cosa per no fer-los fora d’allà, però llavors tots els comerciants de la zona antiga es posen en contra d’ells. I curiosament no es posen en contra d’El Corte Inglés. Es posen en contra del dèbil. No pots transformar el problema dels manters fins que no hagis transformat la visió del comerciant. És molt més lent del que ens figuràvem, però una societat diferent ha de transformar-se des de baix. Quan es posen a les altures, això els envolta i els ennuvola.-\n-¿Coneixes exemples al món de canvis que funcionin des de baix?-\n-Molt pocs. Experiències petites. Que hagin arribat a mantenir un país no. Per a mi això és un magma que és allà i gradualment un dia arribarà, si ho sostenim i ho aguantem.-\n-El comerç just té futur?-\n-No hi crec gaire, en el comerç just. No hi estic en contra, però no és d’aquest tipus la solució. Crec que s’ha de produir de manera diferent i comercialitzar de manera diferent.-\n-No tothom pot menjar pollastre ecològic. Som molts.-\n-Podríem, però les estructures no ens ho permeten. S’ha de canviar l’estructura d’organització social i de la propietat. Diguem les coses pel seu nom.-\n-Creus en un estat que faci això?-\n-En un estat o en molta gent a la base que forci a fer això. Per exemple, les cooperatives a Catalunya ja tenen una força prou important. No prou com la que els faria falta, però és una experiència molt interessant. I compte, perquè també hi ha cooperatives que s’han convertit en estructures capitalistes molt fortes. Fins i tot s’han convertit en empreses transnacionals. De gent que està intentant fer les coses de manera diferent n’hi ha molta. Si tinguessin estats favorables els podrien ajudar, segurament sí. Però no veig que sigui l’estat qui hagi de començar-ho. Han de convergir de baix. Veig molt clar l’exemple de la PAH. No requereix una estructura. Ha resolt moltes coses perquè la base ha tingut força. Quan els treballadors tenien més força aconseguien convenis col·lectius favorables. Per aquí és per on s’ha d’anar, però cal molta lucidesa per entendre que és un procés llarg.-\n-Com a revolucionària que ets, ¿has tingut molts disgustos a la teva vida? Els fracassos del comunisme, dels sindicats majoritaris, com els has viscut?-\n-He tingut crítiques per fer totes aquestes coses. I tristeses. El neoliberalisme que hi ha al món avui dia m’entristeix. Però, d’altra banda, a nivell personal, penso que viure lluitant per una altra societat és més satisfactori i et dóna una dimensió de la vida més rica. Jo no tinc cap escrúpol per animar els joves que es fiquin pel camí de la ruta de la crítica i la revolució. A nivell personal em sento molt bé.-\n-Et penedeixes de les teves idees del passat?-\n-No. He tingut alguns disgustos, a causa d’això, no només els socials, però crec que compensa. I ho dic des del final.-\n-¿Tens alguna explicació de per què la gent amb l’edat se sol fer més conservadora i alguns com tu no?-\n-Conec força gent que no. Deu ser el poder del domini de les ments. I també s’ha de reconèixer que jo no he viscut en la misèria ni com els revolucionaris del passat, com Babeuf o el mateix Marx, que van viure vides molt dures. He viscut una vida modesta però bona. Tampoc puc donar receptes a gent que està en la misèria.-\n-Ets optimista? Ho arreglarem, això?-\n-Hi ha molts indicadors que alguna cosa ha de canviar. I hi ha molta gent amb ganes de fer coses. Però també crec que el poder del capitalisme és enorme.-\n-La solució és l’educació, però si es torna més classista i elitista ja no ho serà.-\n-No hi crec gaire, en l’educació. Crec en la conscienciació. En el fet que segurament tu i jo hem creuat unes etapes a la vida que ens porten a enfocar la vida d’una manera diferent. Però que l’educació vulgui dir només anar més a l’escola no. La conscienciació sí, hi ha molta gent que està veient que aquest sistema no proporciona benestar.-\n-El discurs de l’emprenedor és que si no tens feina te la inventes.-\n-És terrible. Últimament hi ha hagut alguns programes de televisió sobre economia directament en aquesta línia. Com és de bo i d’important ser emprenedor. Però també cada vegada hi ha més gent que diu que el capitalisme genera pobresa i desigualtat. I fins i tot economistes, fixa’t en l’èxit de Thomas Piketty. I el que ha dit estava dit des de feia 200 anys. Fins i tot Adam Smith parlava de la pobresa. Ara, que un senyor en parli és un símptoma que hi ha interès en el tema. Però no exagerem. D’una banda hi ha això, de l’altra la consciència que aquest sistema està generant pobresa. La frase de Warren Buffett ho diu tot: «Hi ha lluita de classes però guanyem nosaltres».-\n-Creus en les teories conspiratòries? ¿Hi ha uns culpables?-\n-Culpables sí, però no per teories conspiratòries. Per dinàmiques estructurals. Quan Bush diu que els rics són dolents perquè són massa avariciosos no és així. És perquè la dinàmica del capitalisme no pot ser cap altra. No és conspiració, és lògica. No és que es reuneixin i decideixin. Que es reuneixin a Davos per veure com ho fan millor, segur.-\n-Haurem de treballar sempre? ¿El treball forma part de la nostra condició?-\n-La feina assalariada no. L’activitat personal sí. Crec que les activitats personals són les que ens poden portar a certa dinàmica satisfactòria. Crec que hauríem de treballar moltíssim menys, als països desenvolupats. El mateix Keynes ho deia l’any 36, que no calia treballar tant. I anem cap a una societat on, amb la tecnologia que tenim, haurem de treballar molt menys. Però això té un corol·lari importantíssim, que és com distribuirem la riquesa. El sistema capitalista ha aconseguit distribuir la riquesa només en funció del salari i la feina. Si no hi ha feina, què farem? Fixa’t que ara tenim sis milions d’aturats i Espanya funciona. Produir, està produint igual o més. L’altre dia llegia que a la Xina hi havia 80 milions menys de llocs de treball i havia augmentat la riquesa per 4 o per 5. No necessitem treballar tant. Això és jansenisme cristià pur i dur. Treballaràs amb la suor del teu front. No, això és explotació capitalista pura i dura. Realment hauríem de treballar molt menys. Però necessitaríem un sistema de distribució de la riquesa que no depengués del treball. Això ho dic fins i tot respecte a les pensions, la sanitat i l’educació. Ara està tot vinculat al treball, i no és necessari.-\n-Vols dir una renda bàsica no associada al treball.-\n-Sí, una renda de ciutadania. Com l’educació. Els nens poden anar a l’escola encara que els pares no treballin. No sé fins quan, ja ho veurem.-\n-Hi ha qui diu que la feina domèstica i la de cuidar persones hauria de ser remunerada.-\n-Si tothom tingués una renda bàsica no faria falta. S’ha de desvincular la distribució de la renda i la riquesa social de la feina directa. Potser caldrà que la feina directa tingui una remuneració, també. Però la societat s’ha de regir per altres patrons, crec.-\n-Si quedem d’aquí 10 anys, ¿estarem millorant?-\n-No sé si hi seré, és un avorriment ser per aquí tan vella. La societat millorarà en 10 anys? Com a societat, pel que fa a estructures, no n’estic gaire segura. Tinc els meus dubtes. M’agradaria. Que hi hagi nuclis de canvi cada vegada ho veig més, hi ha gent que intenta fer coses diferents. I aquesta gent ja vivim millor. Estem vivint d’una altra manera. Que l’estructura caigui en 10 anys no ho sé. Tant de bo caigui, però depenent molt del que hi hagi després.-\nConferència dels economistes Miren Etxezarreta i Arcadi Oliveres (vídeo).


Progrés Real/Progreso Real: Amb aquest material no farem una Dinamarca\nAmb aquest material no farem una Dinamarca\nEl líder polític del moviment independentista català, Sr. Artur Mas, ha presidit un govern que està sent investigat per un jutge del Vendrell, arrel d'una denúncia inicial d'una regidora d'ERC de Torredembarra, de contractar amb empreses que pagaven el 3% del contracte al partit liderat pel Sr. Mas, Convergència Democràtica de Catalunya. Els acusats mereixen la presumpció d'innocència, com la mereixen els acusats del cas Palau, com la mereixen els membres de la família Pujol, molt propers al Sr. Mas, que estan sent investigats també per la justícia. Com també la mereixien tots ells quan ja en Pasqual Maragall els va etzibar allò de "vostès tenen un problema...". Però són molts els casos que s'acumulen i que afecten al partit i al govern liderat pel Sr. Mas. Que els dirigents d'ERC (no em refereixo a militants honrats com la senyora de Torredembarra), o altres companys de viatge procedents de l'esquerra, encara li facin el joc al Sr. Mas, i segueixin amb la pretensió de fer-lo president de la Generalitat, és francament sorprenent. La independència de Catalunya, com reconeixia el Sr. Mas fa uns anys, abans de les retallades i l'eclosió del cas Palau, és quelcom molt difícil ni tan sols d'imaginar en l'Europa unida del segle XXI. Però és respectable que hi hagi gent que hi cregui i que ho defensi democràticament, com són respectables totes les idees. Però els independentistes catalans tenen cada vegada més difícil argumentar que necesitem la independència per construir institucions de més qualitat (la teoria del "reset institucional"). Les institucions es fan amb els inputs que existeixen en una societat: el seu personal polític, els seus sindicats, les seves empreses, els seus mitjans de comunicació. I tenim el que tenim, i sembla (veurem si el jutge del Vendrell ho confirma) que algun del pitjor material que tenim està en el partit majoritari del moviment independentista. Entre els fins fa poc líders de la seva vessant social les coses no produeixen més esperança. La senyora Forcadell, que ha de presidir el Parlament que ha de donar segons ens diuen passos irreversibles cap a la independència (m'agradarà veure'ls), ja ens va dir fa un temps que en algun moment caldria saltar-se la legalitat, o que les persones de dos partits polítics democràtics no eren catalanes. Dubto francament que sigui la persona més capacitada per portar-nos a la construcció d'institucions de qualitat al servei de tothom. Veurem com li prova el pas d'agitadora de part a segona autoritat de Catalunya. Segur que els meus comentaris són de traç gruixit, perquè ja confesso que no veig ni TV3 ni 8TV, com fan els ionquis del procés, però o molt m'equivoco o per aquí no es va ni a Ítaca ni a Dinamarca.\nPublicado por Francesc Trillas en 11:34\nUna autocracia suave\nDos drets a decidir aparentment irreconciliables\nQui té por de la transparència?\nExtraer las lecciones correctas del caso canadiens...\nEn España ya existe una legislación sobre "la clar...\nEn record de Jordi Miralles\nCoses que se suposa que no passen\nLa CUP explicada a quien regresa de un largo viaje...\nRebel·lar-se contra l'adoctrinament i el pensament...\nOpció Batet per trencar amb la polarització nacion...


Cormoran Residence Villasimius Itàlia - Ofertes d'hotels amb els MILLORS DESCOMPTES EN LÍNIA\nVia del Porto 37, Villaggio Mandorli, Villasimius, Itàlia, 09049 - Veure al mapa\nMés informació sobre Cormoran Residence\nDissenyat tant per oci com per negoci, Cormoran Residence està situat idealment a Sadinia; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nLes instal.lacions i els serveis que proveeix Cormoran Residence asseguren una estada plaentera als seus clients. L'hotel ofereix accés a una gran gama de serveis, inclosos recepció 24 hores, express check-in/check-out, magatzem d'equipatge, servei d'habitacions, transport hotel/aeroport.\nGaudiu de les comoditats d'alta gama com ara aire condicionat, calefacció, servei de despertador, insonorització, telèfon per tal de relaxar-vos després d'un cansat dia. L'hotel compta amb una llista completa de comoditats, com platja privada, camp de golf (a 3 km), piscina exterior, buceig, parc infantil. Descobreixi una encantadora mescla de servei profesional i ampla gama de característiques a Cormoran Residence.\nTots els tipus de viatgers (147) Parelles (18) Viatgers en solitari (1) Famílies amb infants petits (80) Famílies amb infants grans (35) Grups (15)


Núria Ventura Brusca: de juny 2007\nEL NOU CONSISTORI D'ULLDECONA\nEn nom del govern municipal d'Ulldecona, format per PSC i ERC, avui he fet el següent parlament en la constitució del nou Ajuntament d'Ulldecona:\n"Prenem avui posessió del nostre càrrec com a regidors i regidores les 13 persones que vam ser elegides el passat 27 de maig en les eleccions municipals. En primer lloc, per tant, m’agradaria donar les gràcies a totes les persones d’Ulldecona i barris que van anar a votar, un 75% dels que ho podiem fer.\nEn segon lloc, també a totes aquelles persones que ens van dipositar el seu suport i el seu recolzament, és un honor i alhora una gran responsabilitat formar part d'aquest consistori.\nDe nou, en aquesta legislatura, sumem esforços PSC i ERC per tal de conformar govern i poder desenvolupar un programa ambiciòs però alhora realiste, perquè s’ha elaborat des del coneixement que ens donen els quatre anys de govern i de planificació, de quatre anys de detecció de les necessitats del nostre poble que es troba en un moment de transformació i creixement tant demogràfic com econòmic.\nTots els períodes de creixement i canvi comporten alguns petits problemes que hem d’afrontar de cara i, sobretot, sabent fins on volem arribar i de quina manera ho volem fer, per tal de no cometre errors que ens puguin perjudicar en un futur i per tal de no perdre la nostra essència pel camí.\nPer a fer-ho comptem com a poble amb un capital humà excepcional: gent gran que ens aporta l’experiència, la reflexió i ens trasmet la nostra història, imprescindible per saber qui som, i una generació de gent jove molt preparada, amb il.lusió i empenta. Des del govern col.laborarem amb tots aquells que tinguen idees i projectes que beneficien a Ulldecona i els seus barris. Volem fomentar encara més la democràcia participativa i aquest serà un dels eixos centrals del nostre treball.\nPerò no només el nostre poble ha canviat i ha passat de tindre 5000 habitants a tindre’n 7000. Ahir mateix se celebrava el 30è aniversari de les primeres eleccions municipals de després de la dictadura franquista. I, en estos 30 anys, les funcions de l’Ajuntament tampoc són les mateixes.\nEls primers anys els ajuntaments es dedicaven a arreglar fisicament, diguem, els pobles. Ara, els ciutadans som més exigents i els ajuntaments hem de donar tot tipus de serveis, no només els imprescindibles sinó també des de serveis culturals, a suport a les empreses i comerços, suport a les famílies, serveis educatius i de formació ... Són noves necessitats, noves demandes, i hem de donar noves respostes. Estem disposats a fer-ho i preparats per a fer-ho.\nAvui, Partit dels Socialistes de Catalunya i Esquerra Republicana de Catalunya, deixem de ser dos partits de portes endins de l'Ajuntament i ens convertim de nou en equip, un equip sòlid i que treballarà per desenvolupar tot allò en que ens hem compromés. Esperem també poder comptar amb altres grups per tirar endavant alguns d’aquests projectes i que ens aporten alhora tot allò que creguin positiu per al nostre poble.\nI, abans d’acabar, m’agradaria fer una reflexió en veu alta. En uns moments en que la cosa pública, la política, té fortes crítiques per comportament d’algunes persones i el descrèdit que això provoca, en uns moments en que els comentaris mediàtics no dubten en fer aparèixer el que només són opinions com a notícia i realitat, té molt mèrit baixar estar disposat a superar crítiques i exigències dels veïns i a lluitar per la millora del nostre poble, que és en definitiva els que els 13 que avui prenem posessió estem disposats a fer, amb l’ajuda de moltes altres persones detràs i la col.laboració diària de tantes i tantes altres dones i hòmens.\nPer tant, felicitats a tots i a totes, que, per cert, és la primera vegada que som més de dos dones regidores a l’Ajuntament d’Ulldecona. La llei d’Igualtat ha permés que avui siguem cinc regidores les que prenem posessió i això també és un motiu de satisfacció.\nFinalment, Josep Lluís, nou alcalde d’Ulldecona, moltes felicitats i molta sort en esta nova etapa que avui emprenem, que tenim molta feina per fer! "\nAprofito també aquesta entrada per adjuntar el document íntegre dels ACORDS DE GOVERN PSC-ERC ULLDECONA 2007-2011.


Ingressen a presó dos homes per agredir mortalment un altre en una baralla a Sabadell -\nIngressen a presó dos homes per agredir mortalment un altre en una baralla a Sabadell\n11 de novembre de 2017 laveu Barcelona, Societat 0\nAgents de la Policia de la Generalitat- Mossos d’Esquadra de la comissaria de Sabadell van detenir el 7 de novembre dos homes, de 19 i 51 anys, de nacionalitat espanyola i veïns de Sabadell com a presumptes autors d’un delicte d’homicidi.\nEls fets es remunten al dia 7 de novembre, quan els Mossos van rebre l’avís que s’estava produint una baralla en la via pública, al carrer Feliu Elias de Sabadell. Diverses dotacions policials es van desplaçar al lloc dels fets on van localitzar una persona inconscient estesa a terra, els agents van intentar reanimar-lo fins que se’n va fer càrrec el Sistema d’Emergències Mèdiques. Davant aquests fets els agents van detenir els dos presumptes autors de l’agressió.\nLa víctima va ser traslladar a l’Hospital Parc Taulí de Sabadell on va morir hores més tard.\nL’Àrea d’Investigació Criminal de la Regió Policial Metropolitana Nord va iniciar una investigació que juntament amb el resultat de l’autòpsia van determinar que els dos detinguts haurien agredit la víctima a cops, fins i tot quan estava inconscient a terra, causant-li greus lesions que li van provocar la mort. L’agressió es va produir després que els tres homes es discutissin per motius familiars.\nEls dos arrestats, pare i fill, han passat aquest matí a disposició del Jutjat d’Instrucció número 3 de Sabadell, que ha decretat el seu ingrés a presó.\nInformació Mossos d’Esquadra\nLa firma de moda emergent Killing Weekend guanya el concurs organitzat per 080 Barcelona Fashion i el Rec.0\nLa manifestació de l’11N en un escenari inèdit


Interrupció parcial del servei de metro a la... - Govern.cat\nquery_builder 21 març 2013 12:55\nInterrupció parcial del servei de metro a la línia L2 entre el 28 de març i l'1 d'abril\nEl servei de metro quedarà interromput durant la festivitat de Setmana Santa en el tram de l’L2 entre les estacions de Passeig de Gràcia i Sagrada Família, a conseqüència dels treballs per a trobar la solució tècnica adient a les vibracions detectades en aquest tram\nEl servei de metro de l’L2 quedarà interromput entre el 28 de març i l’1 d’abril, entre les estacions de Passeig de Gràcia i Sagrada Família, a conseqüència dels treballs que el Departament de Territori i Sostenibilitat durà a terme per a determinar la solució tècnica per reduir les vibracions detectades en aquest tram.\nLa suspensió del servei, que coincideix amb la festivitat de Setmana Santa, s’ha planificat tenint en compte especialment la voluntat de minimitzar les afectacions als viatgers, de manera que es durà a terme en dies de baixa demanda de mobilitat urbana.\nDurant aquesta interrupció del servei, els usuaris disposaran de diverses alternatives de transport públic.\nØ Per als desplaçaments més llargs, entre els dos sectors de la línia que continuaran funcionant:\n- Es recomana la connexió mitjançant la línia 1 de metro, que enllaça amb la línia 2 a les estacions de Clot i Universitat, tal com mostra mostra el gràfic adjunt.\n- També es podran fer servir els enllaços de la línia 2 amb l’L5 a la Sagrada Família i l’L4 al Passeig de Gràcia.\nØ Per als desplaçaments amb origen o destinació al tram interromput:\n- Les línies de bus H12, 7 i 62 circulen per la Gran Via i connecten les estacions de Passeig de Gràcia, Tetuan i Monumental.\n- La línia de bus V21 circula entre Sagrada Família i Monumental, de baixada pel carrer Lepant i de pujada pel carrer Marina.\n- L'estació de la línia 4 de Girona és a 300 metres de distància de l'estació de la línia 2 de Tetuan.\nVibracions a l’L2\nEn els últims mesos, el Departament de Territori i Sostenibilitat i TMB estan treballant per a resoldre l’increment dels nivells vibratoris detectats en l’L2 entre les estacions de Sant Antoni i Sagrada Família. Aquestes vibracions tenen uns valors que poden ser molestos per als veïns, però es troben lluny del llindar en què poden provocar algun tipus de dany, fins i tot lleu, als edificis.\nPer a disminuir aquestes vibracions, s’han dut a terme mesuraments, treballs en el manteniment de la via i s’ha reduït la velocitat de pas dels combois en aquest tram. D’altra banda, s’ha redactat un estudi específic per a detectar les causes del problema i projectar la seva solució.\nAixí, entre el 28 de març i l’1 d’abril, s’executaran les proves tècniques que han de validar la solució més adient per a reduir les vibracions, tot analitzant alhora aspectes com l’impacte en l’explotació, la seva vida útil, el termini d’execució o el manteniment que requereixi. A partir dels resultats, es redactarà el projecte constructiu que definirà les obres necessàries.\nPlànol L2 140


Un any al Raval – El blog del director\nUn any al Raval\n21 febrer 2013 24 febrer 2016 xarxesDeixa un comentari\nEl 21 de febrer de 2012, ara fa un any, es va inaugurar la nova seu de la Filmoteca de Catalunya al barri del Raval. El primer programa incloïa El hombre de al lado, West Side Story, una sessió especial amb imatges del nostre arxiu, i dos films anarquistes en el marc d’un cicle sobre la guerra civil. Des d’aquella data hem projectat més de 1.300 pel·lícules que han vist més de cent cinquanta mil espectadors. En nom de tot l’equip de la Filmoteca, volem agrair a tots i cadascun de vosaltres la confiança i la fidelitat que heu dipositat en un projecte que era una llarga aspiració institucional en l’àmbit de la cultura i que s’ha posat en marxa en temps no precisament fàcils. D’aquí, justament, la responsabilitat que compleixi una funció pública de la qual se’n beneficiïn els usuaris alhora que garanteix la preservació del patrimoni cinematogràfic del nostre país.\nHem intentat oferir una programació tan rigorosa com variada, buscant públics de diverses sensibilitats, gustos i edats. No ens agraden els elitismes, però tampoc la frivolitat. Creiem, en canvi, en la transversalitat del cinema i, des de la signatura de convenis amb altres institucions culturals del barri i de la ciutat, hem buscat la complicitat i la sinèrgia amb altres equipaments d’àrees diverses però interessos afins. Per aquest motiu, moltes de les sessions han incorporat debats i taules rodones amb centenars de convidats. Alguns són cineastes tan il·lustres com Costa-Gavras, Marco Bellocchio, Carlos Saura, Robert Guédiguian, Bigas Luna o Jaime Camino. Tampoc volem oblidar, però, les visites d’actors i actrius, de professors universitaris, de crítics d’art o d’agents socials de molt diverses àrees en les quals el cinema també hi té un paper.\nUna de les grans novetats de la nova seu és que integra les projeccions amb la Biblioteca del Cinema i les exposicions. Volem animar al públic de les sales que també utilitzi els altres serveis de la Filmoteca. Som un centre cultural que difon el cinema en moltes vessants diverses. Un cop més, transversals. L’altra gran novetat d’aquesta nova etapa és el barri. Al Raval hi ens hem sentit ben acollits des del primer dia. Hem contribuït, en la mesura de les nostres possibilitats, a diverses accions socials i que el públic hagi respost tan massivament és el millor argument per esvair els temors infundats i les susceptibilitats amb què ens havien advertit. Portem un any al Raval, volem compartir amb tots els usuaris la nostra satisfacció pels resultats assolits i, en termes cinematogràfics, podem fer nostres dos cèlebres leitmotiv: “E la nave va” i “The show must go on”.\nLes lliçons de Borau


Informàtica biomèdica - IMIM Institut Hospital del Mar d'Investigacions Mèdiques\nEl programa d'investigació en Informàtica Biomèdica porta a terme recerca fonamental i desenvolupaments tecnològics sobre l'aplicació de les tecnologies avançades de la informació i els mètodes computacionals en les ciències de la salut i la vida. Mar Albà és la directora del programa.\nEl programa té una gran experiència en la participació i coordinació de projectes de recerca finançats per la Comissió Europea i altres agencies finançadores. Així mateix compta amb una llarga tradició de col·laboracions amb la industria farmacèutica i biotecnològica en el marc dels projectes d’I+D i en la prestació de serveis especialment en el desenvolupament de mètodes computacionals per al descobriment de fàrmacs .\nEls investigadors del programa imparteixen formació de grau i postgrau a la UPF, dirigint el Màster de Bioinformàtica per a les Ciències de la Salut.\nEl programa està organitzat en cinc grups de recerca:\nDescobriment de fàrmacs basats en receptors acoblats a proteïnes G, que es dedica a l’estudi de la funció dels receptors acoblats a proteïna G (GPCRs) en el context de les malalties relacionades amb el sistema nerviós central (SNC). La coordinadora és Jana Selent (IMIM-UPF).\nFarmacologia de sistemes, que es dedica al desenvolupament de nous mètodes integrats bioquimioinformàtics i la seva aplicació en la creació d'àmplies biblioteques químiques i de famílies senceres de proteínes d'interès terapèutic. El cap del grup és Jordi Mestres (IMIM-UPF).\nFarmacoInformàtica, un grup centrat en el desenvolupament i l'aplicació de mètodes informàtics dirigits al descobriment i desenvolupament de nous fàrmacs. Manuel Pastor (UPF-IMIM) és el coordinador del grup. Ismael Zamora (UPF), director del Lead Molecular Design, col·labora amb del grup.\nGenòmica evolutiva , que es centra en la utilització de la genòmica comparativa i l’anàlisi de dades a gran escala amb l’objectiu de comprendre l'evolució de gens i genomes i la predicció d’elements funcionals. Mar Albà (IMIM-UPF-ICREA) és la coordinadora del grup.\nInformàtica biomèdica integrada, un grup singular especialment dedicat a la generació i realització d'iniciatives de recerca que intenta contribuir a la solució dels problemes biomèdics sobre la base de l'aplicació conjunta de mètodes i estratègies permeses en els diferents laboratoris. Ferran Sanz (IMIM-UPF) és el coordinador del grup.\nEl Programa coordina juntament amb Farmaindustria la Plataforma Tecnológica Española de Medicamentos Innovadores (PTEMI) i és el node d'Informàtica Biomèdica del Instituto Nacional de Bioinformática (INB). El GRIB participa a l’Associació Bioinformatics Barcelona (BIB), que té com objectiu promoure la formació, la recerca i la transferència de tecnologia en el camp de la bioinformàtica. Ferran Sanz, IP del programa, es co-president de la PTEMI y vicepresident del BIB.\nEl programa està ubicat al Parc de Recerca Biomèdica de Barcelona (PRBB) on treballen diversos programes i grups de recerca en Biologia Computacional i Informàtica Biomèdica. La col·laboració amb científics d'aquests grups és freqüent i molt productiva.\nLa seva activitat de recerca ha originat el desenvolupament d’una gran quantitat de software científic i la creació de vàries empreses spin-off: MedBioinformatics Solutions, creada per Ferran Sanz i Laura I Furlong i Chemotargets, creada per Jordi Mestres.


Una Mostra de rècords en el seu retorn als carrers - El Nostre Ciutat\nLa XXXI edició d’aquest gran mostrari de les arts escèniques va culminar ahir després d’uns dies replets de cultura\n28 maig 2022 13:50\nAmbient a les portes del Centre Cultural d’Alcoi.\nLes arts escèniques en totes les seues varietats han tornat amb força en aquest 2022, en la XXXI Mostra de Teatre d’Alcoi, que va culminar ahir després de cinc intensos dies d’espectacles, que han omplit d’art la ciutat i ha suposat també el retrobament total amb els programadors, distribuïdors, companyies, actors i actrius, i sobretot, del públic d’Alcoi i comarca.\nLes representacions van arrancar el passat cap de setmana, en la pre-Mostra, amb els espectacles ‘Desconcerto’ i ‘Organik’, mentre que el dilluns va ser l’arrancada oficial amb l’acte d’obertura, en el qual a més, es van entregar els reconeixements als espectacles més valorats de la passada edició pels programadors del circuit valencià. Sobre això, assenyalar que l’obertura estava prevista en el Teatre Principal, però finalment es va traslladar a l’Àgora, i es va retardar una hora, després de la companyia Maduixa haguera de suspendre el seu espectacle ‘Migrare’ per indisposicions de salut, funció que s’ha reubicat en el calendari cultural, per al 25 de novembre en el Teatre Calderón.\nRespecte als premis, l’actor alcoià Juli Cantó va ser l’encarregat, en nom de la companyia ‘La Negra’ de recollir el guardó de ‘Nautilus’, premiat en els espectacles familiars. Cantó va assenyalar que, “tot i la pandèmia, l’obra ha tingut gran recorregut, en part per culpa de la Mostra”. Quant al guardó per al públic en general, va recaure en Paula Llorens, per ‘L’abraçada dels cucs’, de la companyia ‘Cactus Teatre’. Llorens també va insistir en la importància que per a la progressió de l’obra ha tingut la seua estrena en la Mostra de Teatre d’Alcoi.\n> La informació completa es pot llegir en l’edició de dissabte 28 de maig de El Nostre Ciutat.\nAlcoibalançfira de les arts escèniquesMostra de TeatreTeatre


L’empresa serà digital o no serà - YCOM\nL’empresa serà digital o no serà\nSi una cosa m’està deixant clar el Gartner Symposium que es celebra aquests dies a Barcelona, és que el futur de les empreses és digital, ho vulguin elles o no.\nEstem parlant d’empreses de certes dimensions, de les que fabriquen productes de consum de tota mena i en tots els àmbits, i no tant a la botiga de proximitat que ven aquests i altres productes, un tema a part del qual també n’hi hauria molt a parlar, perquè si bé la seva supervivència sense presència a Internet ni el disposar de noves tecnologies pot estar assegurat en alguns casos, l’arribar més enllà de la mera supervivència dependrà del bon ús que li ofereixin les tecnologies i la xarxa de xarxes.\nSegons Gartner, el 2009 hi havia al planeta 1.600 milions de dispositius personals connectats (smartphones, tauletes tàctils,…) i 900 milions de dispositius dels que podem anomenar de la Internet de les Coses (IoT per les seves sigles en anglès). El 2020 aquestes xifres creixeran a 7.300 i 30.000 milions respectivament, fent que els dispositius amb connexió a internet ens sobrepassin en una relació de 5 a 1 a tots els habitants del planeta.\nSi, després de dir això, encara no heu vist “la rebel·lió de les màquines” (de Stephen King), millor ja no la veieu, o podria ser que no fossiu capaços de conciliar la son…\nA banda d’impressionant, aquesta xifra és reveladora, i ho és perquè voldrà dir que a banda d’una xifra molt àmplia, hi haurà una gran diversitat d’aparells connectats, la qual cosa implicarà que algú els ha de fabricar. I aquests, els que ofereixin connexió com un plus de valor afegit, seran els que guanyaran, segons Gartner.\nPosem un exemple: una activitat tan senzilla com rentar-se les dents. En el darrer Mobile World Congress, la marca Oral-B ens va presentar un raspall de dents elèctric connectat que, mitjançant uns sensors, llegeix la manera en què l’usuari es renta les dents, enviant aquestes dades a una app del seu smartphone i permetent, d’aquesta manera, saber si ho està fent bé, si necessita incidir sobre alguna àrea concreta de la seva boca, o si necessita raspallar-se d’una altra manera.\nÉs només un exemple, un botó de mostra, d’un univers d’objectes que s’estan connectant o que es poden connectar en un futur; podríem imaginar uns ninots de joguina amb sensors i connexió cadascun d’ells que enviés xifres d’ús al núvol. D’aquesta manera podríem saber no només quin és el més venut, si no quin és el més sacsejat (i, per tant, usat) de tots per les criatures quan juguen, quanta estona es passen amb cadascun, i diversos paràmetres més.\nAixò, al seu torn, ens permetria optimitzar la fabricació per tal que l’oferta s’ajusti a la demanda.\nEl qui integra la connectivitat als seus productes experimenta millores significatives, però aquell qui no ho fa també pateix el rebuig del públic consumidor, que veu en els productes connectats un diferencial de qualitat i de funcionalitat gràcies a la possibilitat de treure’n més suc a través del seu smartphone o ordinador.\nSegons Don Scheibenreif, analista de Gartner, el proper camp de batalla per a les marques serà la llar, el sector domèstic, que és on més han de créixer els dispositius connectats. La domòtica, en definitiva, i tot allò que va un pas més enllà d’això com l’exemple que he explicat de les joguines.\nEn resum, si esteu llegint aquestes ratlles, sou director d’una gran companyia i el vostre producte encara no porta un xip i un transmissor Bluetooth/Wi-Fi… correu insensat! abans que sigui massa tard! I si sou un simple consumidor, prepareu-vos per a l’allau de productes connectats que ens vindrà a sobre.


La Font engega avui els actes centrals de la seva Festa Major - Regió7 :: El Diari de la Catalunya Central\nLa Font engega avui els actes centrals de la seva Festa Major\nEl pregó de les festes anirà a càrrec del director de Regió7 Marc Marcè.\nFrancisco Montero, Josep Rueda i Antonio Belver, membres de l´AV. Pau Gonzàlez\nEl barri de la Font dels Capellans engega avui els plats forts de la seva Festa Major. Aquesta nit hi haurà el tradicional sopar a la fresca a la plaça de la Pau, seguit del pregó de les festes a càrrec del director de Regió7, Marc Marcè.\nDemà, dissabte, al matí, hi haurà activitats per als més petits, i a la nit tindrà lloc, a la plaça de la Pau, un xou de monòlegs a càrrec de Miguel Espejo i Dani Mares i, posteriorment, ball popular.\nA més a més, avui s'inaugura l'exposició Mirades, 40 anys de vida de la Font dels Capellans. Es tracta d'una exposició commemorativa del 40è aniversari del barri, que se celebra enguany. L'associació de veïns ha volgut homenatjar així el barri i la seva gent.\nL'exposició es podrà veure des d'avui i fins diumenge a la sala polivalent.